62022CJ0183
SENTENZA TAL-QORTI TAL-ĠUSTIZZJA (Il‑Ħames Awla)
15 ta’ Ġunju 2023 (
*1
)
“Rinviju għal deċiżjoni preliminari – Agrikoltura – Organizzazzjoni komuni tas-swieq – Regolament (UE) Nru 1308/2013 – Statuti tal-organizzazzjonijiet tal-produtturi – Artikolu 153(1)(b) – Regola ta’ appartenenza tal-membri f’organizzazzjoni waħda tal-produtturi – Portata – Artikolu 153(2)(c) – Kontroll demokratiku tal-organizzazzjoni tal-produtturi u tad-deċiżjonijiet meħuda fi ħdanha mill-membri produtturi – Kontroll eżerċitat minn persuna fuq ċerti membri tal-organizzazzjoni tal-produtturi”
Fil-Kawża C‑183/22,
li għandha bħala suġġett talba għal deċiżjoni preliminari skont l-Artikolu 267 TFUE, imressqa mill-Conseil d’État (il-Kunsill tal-Istat, Franza), permezz ta’ deċiżjoni tal‑10 ta’ Marzu 2022, li waslet fil-Qorti tal-Ġustizzja fl‑10 ta’ Marzu 2022, fil-proċedura
Saint-Louis Sucre
vs
Premier ministre,
Ministre de l’Agriculture et de l’Alimentation,
SICA des betteraviers d’Étrépagny,
IL-QORTI TAL-ĠUSTIZZJA (Il-Ħames Awla),
komposta minn E. Regan, President tal-Awla, D. Gratsias (Relatur), M. Ilešič, I. Jarukaitis u Z. Csehi, Imħallfin,
Avukat Ġenerali: T. Ćapeta,
Reġistratur: M. Krausenböck, amministratriċi,
wara li rat il-proċedura bil-miktub u wara s-seduta tas‑16 ta’ Novembru 2022,
wara li rat l-osservazzjonijiet ippreżentati:
–
għal Saint-Louis Sucre, minn J.‑P. Duhamel, F.‑C. Laprévote, A. Magraner-Oliver u F. Six, avocats,
–
għal SICA des betteraviers d’Étrépagny, minn F. Molinié, avocat,
–
għall-Gvern Franċiż, minn G. Bain u J.‑L. Carré, bħala aġenti,
–
għall-Kummissjoni Ewropea, minn M. Konstantinidis u F. Le Bot, bħala aġenti,
wara li semgħet il-konklużjonijiet tal-Avukata Ġenerali ppreżentati fis-seduta tad‑9 ta’ Frar 2023,
tagħti l-preżenti
Sentenza
1
It-talba għal deċiżjoni preliminari tirrigwarda l-interpretazzjoni tal-Artikolu 153 tar-Regolament (UE) Nru 1308/2013 tal-Parlament Ewropew u tal-Kunsill tas‑17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (ĠU 2013, L 347, p. 671 u rettifiki fil-ĠU 2014, L 189, p. 261, fil-ĠU 2016, L 130, p. 8, fil-ĠU 2020, L 1, p. 5, u fil-ĠU 2022, L 195 p. 106), kif emendat bir-Regolament (UE) 2017/2393 tal-Parlament Ewropew u tal-Kunsill tat‑13 ta’ Diċembru 2017 (ĠU 2017, L 350, p. 15) (iktar ’il quddiem ir-“Regolament Nru 1308/2013”).
2
Din it-talba ġiet ippreżentata fil-kuntest ta’ kawża bejn il-kumpannija Saint-Louis Sucre u l-Premier ministre (il-Prim Ministru, Franza), u l-ministre de l’Agriculture et de l’Alimentation (il-Ministru għall-Agrikoltura u għall-Ikel, Franza) kif ukoll is-société d’intérêt collectif agricole (SICA) des betteraviers d’Étrepagny (il-Kooperattiva Agrikola ta’ dawk li Jkabbru l-Pitravi ta’ Étrépagny) (iktar ’il quddiem is-“SICA”) dwar ir-rikonoxximent ta’ din tal-aħħar bħala organizzazzjoni tal-produtturi (iktar ’il quddiem l-“OP”), fis-settur taz-zokkor, għall-pitravi taz-zokkor.
Il‑kuntest ġuridiku
Id‑dritt tal‑Unjoni
Ir‑Regolament (UE) Nru 1307/2013
3
L-Artikolu 4(1) tar-Regolament (UE) Nru 1307/2013 tal-Parlament Ewropew u tal-Kunsill tas‑17 ta’ Diċembru 2013 li jistabbilixxi regoli għal pagamenti diretti lill-bdiewa taħt skemi ta’ appoġġ fil-qafas tal-politika agrikola komuni u li jħassar ir-Regolament tal-Kunsill (KE) Nru 637/2008 u r-Regolament tal-Kunsill (KE) Nru 73/2009 (ĠU 2013, L 347, p. 608, rettifika fil-ĠU 2016, L 130, p. 7), jipprevedi:
“Għall-finijiet ta’ dan ir-Regolament, għandhom japplikaw id-definizzjonijiet li ġejjin:
[…]
(b)
‘impriża’ tfisser l-unitajiet kollha użati għall-attivitajiet agrikoli mmexxija minn bidwi li jinsabu fit-territorju tal-istess Stat Membru;
(c)
‘attività agrikola’ tfisser:
(i)
il-produzzjoni, it-trobbija jew it-tkabbir ta’ prodotti agrikoli, inklużi l-ħsad, it-taħlib, it-trobbija tal-annimali u ż-żamma tal-annimali għall-finijiet ta’ biedja,
[…]”
Ir‑Regolament Nru 1308/2013
4
Il-premessa 131 tar-Regolament Nru 1308/2013 hija redatta kif ġej:
“L-organizzazzjonijiet tal-produtturi u l-assoċjazzjonijiet tagħhom jistgħu jaqdu rwoli utli fil-konċentrazzjoni tal-provvista_it-titjib tal-kummerċjalizzazzjoni, l-ippjanar u l-aġġustament tal-produzzjoni għad-domanda, l-użu bl-aqwa mod possibli tal-ispejjeż tal-produzzjoni u l-istabbilizzazzjoni tal-prezzijiet tal-produttur, it-twettiq ta’ riċerka, il-promozzjoni tal-aħjar prattiki u l-provvediment ta’ għajnuna teknika, il-ġestjoni ta’ prodotti sekondarji u għodod tal-ġestjoni ta’ riskji disponibbli għall-membri tagħhom, biex b’hekk jagħtu kontribut għat-tisħiħ tal-pożizzjoni tal-produtturi fil-katina alimentari.”
5
Skont l-Artikolu 1(1) tiegħu, dan ir-regolament jistabbilixxi organizzazzjoni komuni tas-swieq għall-prodotti agrikoli, li tfisser il-prodotti kollha elenkati fl-Anness I tat-Trattat FUE, bl-eċċezzjoni tal-prodotti tas-sajd u tal-akkwakultura ddefiniti fl-atti leġiżlattivi tal-Unjoni dwar l-organizzazzjoni komuni tas-swieq fil-prodotti tas-sajd u tal-akkwakultura.
6
Konformement mal-Artikolu 1(2)(c) tal-imsemmi regolament, moqri flimkien mal-Parti III tal-Anness I tiegħu, il-pitravi taz-zokkor taqa’ taħt l-organizzazzjoni komuni tas-settur taz-zokkor.
7
Bis-saħħa tal-Artikolu 3(3) tal-istess regolament, għandhom japplikaw għall-finijiet tiegħu, ħlief fil-każ ta’ dispożizzjonijiet kuntrarji, id-definizzjonijiet li jinsabu, b’mod partikolari, fir-Regolament Nru 1307/2013.
8
L-Artikolu 152 tar-Regolament Nru 1308/2013, intitolat “Organizzazzjonijiet tal-produtturi”, jipprevedi fil-paragrafi 1 sa 1b tiegħu:
“1.   L-Istati Membri jistgħu fuq talba jirrikonoxxu, meta jintalbu, [OP], li:
(a)
ikunu magħmulin u kkontrollati f’konformità mal-punt (c) tal-Artikolu 153(2), minn produtturi f’settur speċifiku elenkat fl-Artikolu 1(2);
(b)
ikunu ffurmati fuq l-inizjattiva tal-produtturi u li jwettqu għall-inqas waħda mill-attivitajiet li ġejjin:
(i)
ipproċessar konġunt;
(ii)
distribuzzjoni konġunta, inkluż permezz ta’ pjattaformi konġunti tal-bejgħ jew ta’ trasportazzjoni konġunta;
(iii)
ippakkjar, tikkettar jew promozzjoni konġunti;
(iv)
organizzazzjoni konġunta tal-kontroll tal-kwalità;
(v)
l-użu konġunt ta’ tagħmir jew faċilitajiet ta’ ħżin;
(vi)
ġestjoni konġunta tal-iskart direttament relatat mal-produzzjoni;
(vii)
akkwist konġunt ta’ prodotti;
(viii)
kwalunkwe attività konġunta oħra ta’ servizzi intenzjonati biex jinkiseb objettiv minn fost dawk elenkati fil-punt (c) ta’ dan il-paragrafu;
(c)
isegwu għan speċifiku li jista’ jinkludi tal-anqas wieħed mill-objettivi li ġejjin:
(i)
li jiġi żgurat li l-produzzjoni tiġi ppjanata u aġġustata skont id-domanda, partikolarment fir-rigward tal-kwalità u l-kwantità;
(ii)
il-konċentrazzjoni tal-provvista u t-tqegħid fis-suq tal-prodotti magħmulin mill-membri tagħhom, speċjalment permezz ta’ bejgħ dirett, inkluż permezz ta’ kumerċjalizzazzjoni diretta;
(iii)
li jiġu ottimizzati l-ispejjeż u l-qligħ fuq l-investimenti bħala rispons għall-istandards tal-benesseri ambjentali u tal-annimali, u jiġu stabbilizzati l-prezzijiet tal-produttur;
[…]
1a.   B’deroga mill-Artikolu 101(1) TFUE, [OP] rikonoxxuta taħt il-paragrafu 1 ta’ dan l-Artikolu tista’ tippjana l-produzzjoni, tottimizza l-ispejjeż tal-produzzjoni, tqiegħed fis-suq u tinnegozja kuntratti għall-provvista ta’ prodotti agrikoli, f’isem il-membri tagħha għall-produzzjoni totali kollha tagħhom jew għal parti minnha.
L-attivitajiet imsemmija fl-ewwel subparagrafu jistgħu jitwettqu:
(a)
dment li waħda jew aktar mill-attivitajiet imsemmija fil-punt (b)(i) sa (vii) tal-paragrafu 1 ikunu eżerċitati ġenwinament, u b’hekk jikkontribwixxu għat-twettiq tal-objettivi stabbiliti fl-Artikolu 39 TFUE;
(b)
dment li [OP] tikkonċentra l-provvista u tqiegħed il-prodotti tal-membri tagħha fis-suq, irrispettivament jekk isirx trasferiment jew le tas-sjieda ta’ prodotti agrikoli mill-produtturi lill-[OP];
(c)
kemm jekk il-prezz innegozjat ikunx l-istess jew le fir-rigward tal-produzzjoni aggregata ta’ xi wħud mill-membri jew kollha;
(d)
dment li l-produtturi kkonċernati ma jkunux membri ta’ xi organizzazzjoni tal-produtturi oħra rigward il-prodotti koperti mill-attivitajiet imsemmija fl-ewwel subparagrafu;
(e)
dment li l-prodott agrikolu ma jkunx kopert b’obbligu ta’ konsenja li jirriżulta mill-fatt li bidwi jkun membru f’kooperattiva li hija stess ma tkunx membru tal-[OP] kkonċernati, f’konformità mal-kondizzjonijiet stipulati fl-istatuti tal-kooperattiva jew ir-regoli u d-deċiżjonijiet previsti f’dawn l-istatuti jew derivati minnhom;
Madankollu, l-Istati Membri jistgħu jidderogaw mill-kondizzjoni stipulata fil-punt (d) tat-tieni subparagrafu f’każijiet debitament iġġustifikati fejn il-membri produtturi jkollhom żewġ unitajiet distinti ta’ produzzjoni li jkunu jinsabu f’żoni ġeografiċi differenti;
1b.   Għall-finijiet ta’ dan l-Artikolu, ir-referenzi għal [OP] għandhom jinkludu wkoll l-assoċjazzjonijiet ta’ [OP] rikonoxxuti taħt l-Artikolu 156(1) jekk tali assoċjazzjonijiet jissodisfaw ir-rekwiżiti stabbiliti fil-paragrafu 1 ta’ dan l-Artikolu.”
9
L-Artikolu 153 ta’ dan ir-regolament, intitolat “Statuti tal-organizzazzjonijiet tal-produtturi”, jiddisponi:
“1.   L-istatuti ta’ [OP] għandhom jeħtieġu lill-membri produtturi tagħha, b’mod partikolari, li:
(a)
japplikaw ir-regoli adottati mill-organizzazzjoni tal-produtturi fir-rigward tar-rappurtar ta’ produzzjoni, il-produzzjoni, il-kummerċjalizzazzjoni u l-protezzjoni tal-ambjent;
(b)
ikunu membri biss ta’ organizzazzjoni tal-produtturi waħda għal kwalunkwe prodott partikolari tal-impriża, madanakollu l-Istati Membri jistgħu jidderogaw minn din il-kundizzjoni f’każijiet debitament iġġustifikati fejn il-produtturi msieħba jkollhom żewġ unitajiet ta’ produzzjoni distinti li jinstabu f’żoni ġeografiċi differenti;
(c)
jagħtu l-informazzjoni mitluba mill-organizzazzjoni tal-produtturi għal skopijiet ta’ statistika.
2.   L-istatuti ta’ organizzazzjoni tal-produtturi għandhom jistabbilixxu wkoll:
[…]
(c)
regoli li jippermettu lill-membri li huma produtturi jeżaminaw bir-reqqa u b’mod demokratiku l-organizzazzjoni tagħhom u d-deċiżjonijiet tagħha;
[…]”
10
L-Artikolu 206 tal-imsemmi regolament, intitolat “Linji gwida tal-Kummissjoni dwar l-applikazzjoni ta’ regoli tal-kompetizzjoni għall-agrikultura”, jiddisponi, fl-ewwel paragrafu tiegħu:
“Ħlief jekk ma jkunx previst mod ieħor f’dan ir-Regolament, u skont l-Artikolu 42 TFUE, l-Artikoli 101 sa 106 TFUE u d-dispożizzjonijiet ta’ implimentazzjoni tiegħu għandhom, bla ħsara għall-Artikoli 207 sa 210 ta’ dan ir-Regolament, japplikaw għal ftehimiet, deċiżjonijiet u prattiki kollha msemmija fl-Artikolu 101(1) u fl-Artikolu 102 TFUE li huma relatati mal-produzzjoni ta’ prodotti agrikoli u mal-kummerċ tagħhom.”
11
L-Artikolu 209 tal-istess regolament, intitolat “Eċċezzjonijiet għall-objettivi tal-PAK u tal-bdiewa u l-assoċjazzjonijiet tagħhom”, jipprevedi, fil-paragrafu 1 tiegħu:
“Artikolu 101(1) TFUE ma għandux japplika għall-ftehimiet, id-deċiżjonijiet u l-prattiki msemmija fl-Artikolu 206 ta’ dan ir-Regolament meħtieġa għall-kisba tal-objettivi stabbiliti fl-Artikolu 39 TFUE.
Artikolu 101(1) TFUE m’għandux japplika għal ftehimiet, deċiżjonijiet u prattiki miftiehma ta’ bdiewa, assoċjazzjonijiet ta’ bdiewa, jew assoċjazzjonijiet ta’ tali assoċjazzjonijiet, jew ta’ [OP] rikonoxxuti taħt l-Artikolu 152 jew l-Artikolu 161 ta’ dan ir-Regolament, jew assoċjazzjonijiet ta’ organizzazzjonijiet ta’ produtturi rikonoxxuti taħt l-Artikolu 156 ta’ dan ir-Regolament, li jikkonċernaw il-produzzjoni jew il-bejgħ ta’ prodotti agrikoli jew l-użu ta’ faċilitajiet konġunti għall-ħażna, it-trattament jew l-ipproċessar ta’ prodotti agrikoli, sakemm ma jiġux ipperikolati l-objettivi stabbiliti fl-Artikolu 39 TFUE.
Dan il-paragrafu ma għandux japplika għal ftehimiet, deċiżjonijiet u prattiċi miftiehma li jwasslu għal obbligu biex jintalab prezz identiku jew li permezz tiegħu tiġi eskluża l-kompetizzjoni.”
Ir‑Regolament 2017/2393
12
Il-premessa 52 tar-Regolament 2017/2393 hija fformulata kif ġej:
“L-[OP] u l-assoċjazzjonijiet tagħhom jistgħu jaqdu rwoli utli fil-konċentrazzjoni tal-provvista, it-titjib tal-kummerċjalizzazzjoni, l-ippjanar u l-aġġustament tal-produzzjoni skont id-domanda, l-aħjar użu possibbli tal-ispejjeż tal-produzzjoni u l-istabbilizzazzjoni tal-prezzijiet tal-produtturi, it-twettiq ta’ riċerka, il-promozzjoni tal-aħjar prattiki u l-provvista ta’ għajnuna teknika, il-ġestjoni tal-prodotti sekondarji u tal-għodod tal-ġestjoni tar-riskji disponibbli għall-membri tagħhom, biex b’hekk jagħtu kontribut għat-tisħiħ tal-pożizzjoni tal-produtturi fil-katina alimentari. Għaldaqstant, l-attivitajiet tagħhom, inklużi n-negozjati kuntrattwali għall-forniment ta’ prodotti agrikoli minn tali [OP] u l-assoċjazzjonijiet tagħhom meta jikkonċentraw il-provvista u jqiegħdu l-prodotti tal-membri tagħhom fis-suq, jikkontribwixxu biex jintlaħqu l-objettivi tal-[politika agrikola komuni [PAK]) stabbilita fl-Artikolu 39 [TFUE], peress li dawn isaħħu l-pożizzjoni tal-bdiewa fil-katina alimentari u jistgħu jikkontribwixxu għal funzjonament aħjar tal-katina tal-provvista alimentari. Ir-riforma tal-PAK fl‑2013 saħħet ir-rwol tal-[OP]. B’deroga mill-Artikolu 101 [TFUE], il-possibbiltà li jitwettqu attivitajiet bħall-ippjanar tal-produzzjoni, l-aħjar użu tal-ispejjeż, it-tqegħid tal-prodotti tal-membri tal-organizzazzjonijiet ta’ produtturi fis-suq u t-tmexxija ta’ negozjati kuntrattwali għandha għalhekk tiġi regolata b’mod espliċitu bħala dritt ta’ [OP] rikonoxxuti fis-setturi kollha li għalihom ir-Regolament [Nru 1308/2013] jistabbilixxi organizzazzjoni komuni tas-swieq. Dik id-deroga għandha tkopri biss [OP] li ġenwinament jeżerċitaw attività mmirata lejn l-integrazzjoni ekonomika u li jikkonċentraw il-provvista u jqiegħdu l-prodotti tal-membri tagħhom fis-suq. Madankollu, minbarra l-applikazzjoni tal-Artikolu 102 [TFUE] għal dawn l-[OP], jenħtieġ li jiġu stabbiliti salvagwardji sabiex ikun żgurat li tali attivitajiet ma jeskludux il-kompetizzjoni jew jipperikolaw l-objettivi msemmija fl-Artikolu 39[TFUE]. […]”
Id‑dritt Franċiż
13
Bis-saħħa tal-Artikolu L. 551‑1 tal-code rural et de la pêche maritime (il-Kodiċi Rurali u tas-Sajd Marittimu), “[l]-awtorità amministrattiva għandha tirrikonoxxi l-[OP] u l-assoċjazzjonijiet ta’ [OP] fis-setturi koperti mir-regolament li jistabbilixxi organizzazzjoni komuni tas-swieq tal-prodotti agrikoli fil-kundizzjonijiet previsti minnu”.
Il‑kawża prinċipali u d‑domandi preliminari
14
Permezz tad-digriet tal‑20 ta’ Diċembru 2019, kontenzjuż, il-Ministru għall-Agrikoltura u għall-Ikel irrikonoxxa lis-SICA bħala OP, fis-settur taz-zokkor, għall-pitravi taz-zokkor.
15
Permezz ta’ rikors ippreżentat quddiem il-qorti tar-rinviju, il-Conseil d’État (il-Kunsill tal-Istat, Franza), Saint-Louis Sucre, kumpannija li tipproduċi z-zokkor mill-pitravi taz-zokkor, talbet l-annullament tad-digriet tal‑20 ta’ Diċembru 2019. Insostenn tat-talba tagħha, Saint-Louis Sucre tqajjem, b’mod partikolari, żewġ motivi bbażati fuq ksur, rispettivament, tal-Artikolu 153(1)(b) u tal-Artikolu 153(2)(c) tar-Regolament Nru 1308/2013.
16
Insostenn tal-motiv ibbażat fuq il-ksur tal-Artikolu 153(1)(b) ta’ dan ir-regolament, Saint-Louis Sucre ssostni li l-Confédération générale des planteurs de betteraves Eure (il-Konfederazzjoni Ġenerali ta’ dawk li Jkabbru l-Pitravi ta’ Eure) (iktar ’il quddiem iċ-“CGB Eure”), il-Confédération générale des planteurs de betteraves Île-de-France (il-Konfederazzjoni Ġenerali ta’ dawk li Jkabbru l-Pitravi ta’ Île-de-France) (iktar ’il quddiem iċ-“CGB Île-de-France”) u l-kumpannija Naples Investissement, li ma humiex produtturi, huma membri kemm tas-SICA kif ukoll tas-SICA Roye-Déshydratation, peress li din tal-aħħar hija wkoll OP irrikonoxxuta fil-mument tal-adozzjoni tad-digriet tal‑20 ta’ Diċembru 2019. Dan il-fatt kellu jwassal lill-Ministru għall-Agrikoltura u għall-Ikel sabiex jiċħad it-talba għar-rikonoxximent tas-SICA abbażi tal-Artikolu 153(1)(b) tar-Regolament Nru 1308/2013.
17
Il-qorti tar-rinviju tqis li l-evalwazzjoni ta’ dan il-motiv tiddependi mir-risposta għall-kwistjoni dwar jekk din l-aħħar dispożizzjoni, li teħtieġ li l-membri ta’ OP ikunu membri ta’ OP waħda biss għal prodott speċifiku tal-azjenda agrikola, għandhiex tiġi interpretata fis-sens li din il-projbizzjoni ta’ kumulu tapplika biss għall-membri produtturi jew jekk tapplikax għall-membri kollha ta’ OP, inklużi l-membri mhux produtturi.
18
Insostenn tal-motiv ibbażat fuq il-ksur tal-Artikolu 153(2)(c) tar-Regolament Nru 1308/2013, Saint-Louis Sucre ssostni li d-digriet tal‑20 ta’ Diċembru 2019 ittieħed bi ksur ta’ din id-dispożizzjoni, peress li l-produtturi membri tas-SICA ma humiex f’pożizzjoni li jikkontrollaw, b’mod demokratiku, l-organizzazzjoni tagħhom u d-deċiżjonijiet li hija tieħu.
19
B’mod partikolari, Saint-Louis Sucre ssostni li l-Confédération générale des planteurs de betteraves (il-Konfederazzjoni Ġenerali ta’ dawk li Jkabbru l-Pitravi) (iktar ’il quddiem iċ-“CGB”) iżżomm kważi l-kapital kollu ta’ Naples Investissement u fil-fatt tikkontrolla liċ-CGB Eure kif ukoll liċ-CGB Île-de-France. Fid-dawl tal-fatt li Naples Investissement, iċ-CGB Eure u ċ-CGB Île-de-France għandhom, rispettivament, 8.7 %, 15.1 % u 7.6 % tal-kapital tas-SICA, iċ-CGB tikkontrolla, permezz ta’ dawn it-tliet entitajiet, li huma obbligati japplikaw id-direttivi tagħha, 31.4 % b’kollox ta’ dan il-kapital. Skont Saint-Louis Sucre, din iċ-ċirkustanza tikkostitwixxi evażjoni tal-istatuti ta’ SICA, li jillimitaw għal 10 % is-sehem tal-voti ta’ kull wieħed mill-membri tagħha fil-laqgħa ġenerali, u jixhed ksur tal-prinċipju ta’ kontroll demokratiku tas-SICA mill-membri produtturi tagħha. Barra minn hekk, Saint-Louis Sucre ssostni li, minn tlettax‑il amministratur tas-SICA, tlieta jirrappreżentaw, rispettivament, iċ-CGB Eure, iċ-CGB Île-de-France u Naples Investissement u sitta oħra huma produtturi, membri taċ-CGB, li għandhom hemmhekk responsabbiltajiet importanti. Saint-Louis Sucre żżid li l-ksur tal-prinċipju stabbilit mill-Artikolu 153(2)(c) tar-Regolament Nru 1308/2013 huwa aggravat mill-fatt li d-direttur tas-SICA u parti mir-riżorsi ta’ din jitqiegħdu għad-dispożizzjoni tagħha miċ-CGB.
20
Il-qorti tar-rinviju tqis li, sabiex tingħata risposta għal dan il-motiv ibbażat fuq il-ksur tal-Artikolu 153(2)(c) tar-Regolament Nru 1308/2013, għandu jiġi ddeterminat jekk, sabiex tiġi evalwata l-indipendenza tal-membri tal-organizzazzjoni kkonċernata, hemmx lok li jiġi eżaminat biss jekk il-kapital ta’ wħud minnhom huwiex fir-realtà miżmum mill-istess persuna fiżika jew ġuridika, jew jekk għandhomx jittieħdu inkunsiderazzjoni wkoll rabtiet oħra bħal, għall-membri mhux produtturi, l-affiljazzjoni mal-istess konfederazzjoni sindakali, jew, għal membri produtturi, l-eżerċizzju ta’ responsabbiltajiet ta’ tmexxija fi ħdan tali konfederazzjoni. Il-qorti tar-rinviju tqis, barra minn hekk, li l-fondatezza ta’ dan il-motiv jiddependi wkoll mill-kwistjoni dwar jekk huwiex biżżejjed, sabiex jiġi konkluż li kien hemm kontroll effettiv fuq l-OP mill-membri produtturi tagħha, li dawn tal-aħħar għandhom il-maġġoranza tal-voti fi ħdan il-laqgħa ġenerali jew jekk għandux jiġi eżaminat ukoll jekk, fid-dawl tat-tqassim tal-voti bejn membri realment indipendenti, is-sehem tal-voti ta’ membru wieħed jew iktar li ma jipproduċux iqegħedom f’pożizzjoni, anki mingħajr maġġoranza, li jikkontrollaw id-deċiżjonijiet meħuda mill-OP.
21
F’dawn iċ-ċirkustanzi, il-Conseil d’État (il-Kunsill tal-Istat) iddeċieda li jissospendi l-proċeduri quddiemu u li jagħmel lill-Qorti tal-Ġustizzja d-domandi preliminari li ġejjin:
“1)
Ir-regola stabbilita permezz tal-Artikolu 153(1)(b) tar-Regolament [Nru 1308/2013] li jgħid li l-istatuti ta’ [OP] għandhom jeħtieġu lill-membri tagħha li ‘ikunu membri biss ta’ [OP] waħda għal kwalunkwe prodott partikolari tal-impriża’, għandha tiġi interpretata bħala li tapplika biss għall-membri produtturi?
2)
Sabiex tiġi żgurata l-osservanza tal-prinċipju previst mill-Artikolu 153(2)(c) tar-Regolament [Nru 1308/2013], li jgħid li l-membri li huma produtturi ta’ [OP] għandhom jeżaminaw bir-reqqa u b’mod demokratiku l-organizzazzjoni tagħhom u d-deċiżjonijiet meħudin minn din tal-aħħar:
–
hemm lok, sabiex tiġi evalwata l-indipendenza tal-membri tal-organizzazzjoni, li jieħdu inkunsiderazzjoni b’mod esklużiv iż-żamma tal-kapital tagħhom mill-istess persuna fiżika jew ġuridika, jew ukoll ta’ rabtiet oħra bħal, għall-membri produtturi l-eżerċizzju ta’ responsabbilitajiet tal-ġestjoni fi ħdan tali konfederazzjoni?
–
huwa suffiċjenti, sabiex jiġi konkluż li l-kontroll eżerċitat fuq l-organizzjoni mill-membri produtturi tagħha huwa reali, li dawn tal-aħħar ikollhom il-maġġoranza tal-voti, jew għandu jiġi eżaminat jekk, fid-dawl tat-tqassim tal-voti bejn membri realment indipendenti, il-parti tal-voti ta’ membru wieħed jew diversi mhux produtturi tqiegħdhomx f’pożizzjoni, anki mingħajr maġġoranza, li jikkontrollaw id-deċiżjonijiet meħudin mill-organizzazzjoni?”
Fuq id‑domandi preliminari
Fuq l‑ewwel domanda
22
Permezz tal-ewwel domanda tagħha, il-qorti tar-rinviju tistaqsi, essenzjalment, jekk l-Artikolu 153(1)(b) tar-Regolament Nru 1308/2013 għandux jiġi interpretat fis-sens li r-rekwiżit ta’ appartenenza għal OP waħda jirrigwarda esklużivament il-membri tagħha li għandhom il-kwalità ta’ produtturi jew inkella l-membri kollha tagħha, kemm produtturi kif ukoll mhux produtturi.
23
Għandu jiġi rrilevat, fl-ewwel lok, li l-Artikolu 152(1)(a) tar-Regolament Nru 1308/2013 ma jipprekludix li l-Istati Membri jirrikonoxxu OP li jinkludu fost il-membri tagħhom persuni fiżiċi jew entitajiet li ma għandhomx il-kwalità ta’ produtturi.
24
F’dan ir-rigward, l-Artikolu 152(1)(a) tar-Regolament Nru 1308/2013 jiddisponi, ċertament, li l-OP li l-Istati Membri jistgħu, fuq talba, jirrikonoxxu huma komposti minn produtturi li jaqgħu taħt wieħed mis-setturi elenkati fl-Artikolu 1(2) ta’ dan ir-regolament. Madankollu, moqrija fil-kuntest tagħha, din id-dispożizzjoni għandha tinftiehem bħala li ma teskludix il-possibbiltà għall-Istati Membri li jirrikonoxxu OP li ma humiex komposti esklużivament minn produtturi.
25
Fil-fatt, l-Artikolu 153(2)(c) tar-Regolament Nru 1308/2013 jipprevedi li huma l-“produtturi membri” ta’ OP li għandhom jikkontrollaw lil din tal-aħħar u d-deċiżjonijiet li hija tieħu. Issa, jekk l-OP irrikonoxxuti kellhom ikunu komposti biss minn produtturi, din il-preċiżazzjoni tkun superfluwa, peress li riferiment ġenerali għall-membri tal-OP jista’ jkun biżżejjed.
26
Minn dan isegwi li r-Regolament Nru 1308/2013 ma jipprekludix li l-Istati Membri jirrikonoxxu OP li jilqgħu persuni mhux produtturi bħala membri, bil-kundizzjoni li jkunu l-produtturi membri tagħhom li, konformement mal-Artikolu 153(2)(c) ta’ dan ir-regolament, jikkontrollaw, b’mod demokratiku, l-organizzazzjoni tagħhom u d-deċiżjonijiet li hija tieħu.
27
Fir-rigward, fit-tieni lok, tar-regola ta’ appartenenza għal OP waħda stabbilita fl-Artikolu 153(1)(b) tar-Regolament Nru 1308/2013, għandu jiġi kkonstatat li, kif irrilevat l-Avukata Ġenerali fil-punt 44 tal-konklużjonijiet tagħha, għalkemm, skont il-parti l-kbira tal-verżjonijiet lingwistiċi tal-parti introduttiva ta’ dan l-Artikolu 153(1), b’mod partikolari l-verżjonijiet bil-lingwa Spanjola, Daniża, Ġermaniża, Ingliża, Olandiża, Pollakka u Portugiża, din ir-regola tirreferi għall-“produtturi membri” tal-OP ikkonċernata, madankollu l-verżjoni bil-lingwa Franċiża tikkonċerna biss il-“membri”.
28
Issa, peress li l-verżjonijiet lingwistiċi kollha ta’ att tal-Unjoni għandhom, bħala prinċipju, jingħataw l-istess valur, huwa importanti, fil-każ ta’ diverġenzi bejn dawn il-verżjonijiet, li d-dispożizzjoni kkonċernata tiġi interpretata skont l-istruttura ġenerali u l-għan tal-leġiżlazzjoni li tifforma parti minnha (ara, f’dan is-sens, is-sentenza tal‑20 ta’ Frar 2018, Il‑Belġju vs Il‑Kummissjoni, C‑16/16 P, EU:C:2018:79, punt 49 kif ukoll il-ġurisprudenza ċċitata).
29
Fir-rigward tal-istruttura ġenerali tar-Regolament Nru 1308/2013, l-Artikolu 3(3) tiegħu jipprevedi, b’mod partikolari, li għandhom japplikaw għall-finijiet tiegħu d-definizzjonijiet li jinsabu fir-Regolament Nru 1307/2013.
30
Għalhekk, il-preċiżazzjoni li tinsab fl-Artikolu 153(1)(b) tar-Regolament Nru 1308/2013, li r-rekwiżit li wieħed ikun membru ta’ OP waħda japplika biss “għal kwalunkwe prodott partikolari tal-impriża”, għandha tinqara fid-dawl tal-Artikolu 4(1)(b) tar-Regolament Nru 1307/2013 li jiddefinixxi l-kunċett ta’ “azjenda agrikola” bħala l-unitajiet kollha użati għall-finijiet ta’ attivitajiet agrikoli u mmexxija minn bidwi li jinsabu fit-territorju tal-istess Stat Membru. Barra minn hekk, l-Artikolu 4(1)(c)(i) tar-Regolament Nru 1307/2013 jiddisponi li l-kunċett ta’ “attività agrikola” jkopri, b’mod partikolari, il-produzzjoni u t-tkabbir ta’ prodotti agrikoli. Minn dan jirriżulta li l-preċiżazzjoni li tinsab fl-Artikolu 153(1)(b) tar-Regolament Nru 1308/2013 tirrigwarda l-produzzjoni ta’ prodotti agrikoli, li jindika li r-rekwiżit stabbilit f’din id-dispożizzjoni jikkonċerna biss il-membri tal-OP li huma produtturi.
31
Fir-rigward tal-għan tar-Regolament Nru 1308/2013, mill-premessa 131 tiegħu, li hija riflessa fl-Artikolu 152(1)(c) ta’ dan ir-regolament, jirriżulta li l-organizzazzjonijiet tal-produtturi u l-assoċjazzjonijiet tagħhom jista’ jkollhom rwol importanti fil-konċentrazzjoni tal-provvista, fit-titjib tal-kummerċjalizzazzjoni, tal-ippjanar u tal-adattament tal-produzzjoni għad-domanda, fl-ottimizzazzjoni tal-ispejjeż ta’ produzzjoni u fl-istabbilizzazzjoni tal-prezzijiet għall-produzzjoni, fit-twettiq ta’ riċerka, fil-promozzjoni tal-aħjar prattiki u fl-għoti ta’ għajnuna teknika, fl-iżgurar tal-ġestjoni tal-prodotti sekondarji u tal-istrumenti tal-ġestjoni tar-riskju li għandhom il-membri tagħhom, u b’hekk jikkontribwixxu għat-tisħiħ tal-pożizzjoni li jokkupaw il-produtturi fil-katina alimentari.
32
F’dan ir-rigward, ir-rekwiżit li wieħed ikun membru ta’ OP waħda huwa intiż li jippreżerva l-effettività li biha jintlaħaq l-għan li tissaħħaħ il-pożizzjoni tal-produtturi fil-katina alimentari. Fil-fatt, kif jirriżulta mill-Artikolu 152(1)(b) u (c) ta’ dan ir-regolament, l-għanijiet imfittxija mill-OP imsemmija fih, li huma identifikati fil-premessa 131 tal-imsemmi regolament bħala li jikkontribwixxu għal tali għan, huma identifikati fil-kuntest tal-eżerċizzju ta’ attivitajiet li għandu jkollhom natura verament konġunta. Barra minn hekk, kif tixhed il-premessa 52 tar-Regolament 2017/2393, huwa wkoll f’din il-perspettiva ta’ tisħiħ tal-pożizzjoni tal-produtturi fil-katina alimentari li, bis-saħħa tal-Artikolu 152(1a) tar-Regolament Nru 1308/2013, il-leġiżlatur tal-Unjoni rregola espliċitament il-possibbiltà għall-OP irrikonoxxuti, b’deroga mill-Artikolu 101 TFUE, li jippjanaw il-produzzjoni, jottimizzaw l-ispejjeż tal-produzzjoni, li jqiegħdu fis-suq u li jinnegozjaw kuntratti dwar il-provvista ta’ prodotti agrikoli, f’isem il-membri tagħha, għall-produzzjoni totali tagħhom jew kollha kemm hi.
33
Issa, il-parteċipazzjoni ta’ produtturi, bħala membri, f’diversi OP għal prodott partikolari tal-azjenda agrikola tirriskja li żżomm frammentazzjoni fl-eżerċizzju tal-attivitajiet elenkati fl-Artikolu 152(1)(b) tar-Regolament Nru 1308/2013. Dan iqiegħed, bħala prinċipju, fil-perikolu t-twettiq effettiv ta’ ċerti għanijiet li OP tista’ ssegwi, imsemmija fil-punt (c) tal-istess dispożizzjoni, bħall-ippjanar tal-produzzjoni u l-adattament tagħha għad-domanda, il-konċentrazzjoni tal-provvista u l-ottimizzazzjoni tal-ispejjeż u fl-aħħar mill-aħħar tista’ tostakola t-twettiq tal-għan intiż għat-tisħiħ tal-pożizzjoni tal-produtturi fil-katina alimentari li, b’mod partikolari, iġġustifika l-inapplikabbiltà tal-Artikolu 101 TFUE.
34
Għalhekk, huwa biss meta l-produtturi membri kkonċernati jkollhom żewġ unitajiet ta’ produzzjoni distinti li jinsabu f’żoni ġeografiċi differenti li l-Istati Membri jistgħu, konformement mal-Artikolu 153(1)(b) tar-Regolament Nru 1308/2013, jirrikonoxxu, f’każijiet debitament iġġustifikati, OP minkejja l-fatt li wħud mill-membri produtturi tagħha jipparteċipaw ukoll f’OP oħra.
35
Għall-kuntrarju, il-fatt li ċerti membri ta’ OP li ma għandhomx il-kwalità ta’ produtturi jipparteċipaw ukoll f’OP oħra ma jidhirx li jista’ jagħti lok għall-effetti deskritti fil-punt 33 ta’ din is-sentenza. F’dan ir-rigward, il-possibbiltà li tali parteċipazzjoni żżid ir-riskju ta’ koordinazzjoni antikompetittiva bejn l-OP ikkonċernati ma tistax tikkontesta l-konklużjoni li twassal għaliha l-interpretazzjoni li tirriżulta mill-istruttura ġenerali u mill-għan tad-dispożizzjonijiet tar-Regolament Nru 1308/2013 dwar ir-rikonoxximent tal-OP.
36
Fil-fatt, il-funzjonijiet imsemmija fl-Artikolu 152(1)(c) tar-Regolament Nru 1308/2013 jistgħu jiġġustifikaw ċerti forom ta’ koordinazzjoni jew ta’ ftehim biss bejn produtturi membri tal-istess OP jew bejn membri tal-istess assoċjazzjoni ta’ OP. Minn dan isegwi li ftehimiet jew prattiki miftiehma li jsir qbil fuqhom mhux fi ħdan OP jew assoċjazzjoni ta’ OP, iżda bejn l-OP jew bejn l-assoċjazzjonijiet ta’ OP, jeċċedu dak li huwa neċessarju għat-twettiq ta’ dawn ir-responsabbiltajiet. Għalhekk, jekk jitqies li, minħabba l-parteċipazzjoni ta’ persuni li ma humiex produtturi f’iktar minn OP waħda, ir-riskju ta’ koordinazzjoni bejn dawn l-OP differenti bl-għan li jiġu applikati prezzijiet iddeterminati jew li tiġi eskluża l-kompetizzjoni jiżdied, xorta jibqa’ l-fatt li tali aġir jibqa’ pprojbit mill-Artikolu 101(1) TFUE, moqri flimkien mal-Artikolu 209(1) tar-Regolament Nru 1308/2013 (ara, b’analoġija, is-sentenza tal‑14 ta’ Novembru 2017, APVE et, C‑671/15, EU:C:2017:860, punti 57 sa 59). Għalhekk, huma l-awtoritajiet nazzjonali tal-kompetizzjoni kif ukoll, jekk ikun il-każ, il-Kummissjoni Ewropea li għandhom jeżerċitaw il-kompetenzi tagħhom f’dan il-qasam sabiex jipprevjenu u, jekk ikun il-każ, jissanzjonaw dan it-tip ta’ aġir.
37
Fid-dawl tal-kunsiderazzjonijiet preċedenti, ir-risposta għall-ewwel domanda għandha tkun li l-Artikolu 153(1)(b) tar-Regolament Nru 1308/2013 għandu jiġi interpretat fis-sens li r-rekwiżit ta’ appartenenza għal OP waħda jirrigwarda esklużivament il-membri tagħha li għandhom il-kwalità ta’ produtturi.
Fuq it‑tieni domanda
38
Permezz tat-tieni domanda tagħha, il-qorti tar-rinviju tistaqsi, essenzjalment, jekk l-Artikolu 153(2)(c) tar-Regolament Nru 1308/2013 għandux jiġi interpretat fis-sens li, sabiex jiġi ddeterminat jekk l-istatuti ta’ OP jinkludux regoli li jippermettu lill-produtturi membri tagħha jikkontrollaw, b’mod demokratiku, l-organizzazzjoni tagħhom u d-deċiżjonijiet meħuda minn din tal-aħħar, hemm lok, għall-awtorità nazzjonali responsabbli għar-rikonoxximent ta’ din l-organizzazzjoni:
–
tikkunsidra li persuna tikkontrolla ċerti membri tal-OP biss meta din il-persuna jkollha sehem fil-kapital azzjonarju tal-imsemmija membri, jew ukoll meta din il-persuna jkollha, magħhom, tipi oħra ta’ relazzjonijiet, bħal, fir-rigward ta’ membri mhux produtturi, l-affiljazzjoni tagħhom mal-istess konfederazzjoni sindakali jew, fir-rigward ta’ membri produtturi, l-eżerċizzju, minn dawn tal-aħħar, tar-responsabbiltajiet ta’ tmexxija fi ħdan tali konfederazzjoni;
–
sempliċement tivverifika li l-produtturi membri tal-OP għandhom maġġoranza tal-voti fi ħdan il-laqgħa ġenerali tal-organizzazzjoni jew jekk għandux jiġi eżaminat ukoll jekk, fid-dawl tat-tqassim tal-voti bejn il-membri li ma humiex ikkontrollati minn persuni oħra, membru wieħed jew iktar mhux produtturi jistgħux jikkontrollaw, anki mingħajr maġġoranza, id-deċiżjonijiet meħuda mill-OP.
39
Mit-talba għal deċiżjoni preliminari jirriżulta li l-qorti tar-rinviju tistaqsi, permezz tat-tieni domanda tagħha, dwar l-interpretazzjoni tal-Artikolu 153(2)(c) tar-Regolament Nru 1308/2013 fid-dawl ta’ sitwazzjoni fejn ċerti membri ta’ OP huma kkontrollati minn persuna oħra u, minħabba f’hekk, ma humiex indipendenti.
40
F’dan ir-rigward, l-ewwel, il-kliem tal-Artikolu 153(2)(c) tar-Regolament Nru 1308/2013 jindika li OP għandha jkollha statuti li jinkludu regoli li jippermettu lill-produtturi membri tagħha jikkontrollaw, b’mod demokratiku, l-organizzazzjoni tagħhom u d-deċiżjonijiet meħuda minn din tal-aħħar. Konsegwentement, l-istatuti inkwistjoni għandhom jinkludu dispożizzjonijiet li jippermettu li jiġi eskluż li l-kontroll tal-OP jista’ jiġi eżerċitat minn membri tagħha li ma humiex produtturi.
41
It-tieni, fir-rigward tal-kuntest tal-Artikolu 153(2)(c) tar-Regolament Nru 1308/2013, għandu jiġi osservat li hemm riferiment għall-Artikolu 152(1)(a) tiegħu, skont il-kundizzjonijiet li l-OP għandhom jissodisfaw sabiex l-Istati Membri jkunu jistgħu, fuq talba, jirrikonoxxuhom. F’dan ir-rigward, l-Artikolu 152(1)(b) u (c) ta’ dan ir-regolament jeżiġi, barra minn hekk, li l-OP jiġu kkostitwiti fuq l-inizjattiva tal-produtturi, u dan sabiex jeżerċitaw ċerti attivitajiet u jsegwu għan preċiż li dawn id-dispożizzjonijiet jelenkaw. Minn dan jirriżulta li, fl-Artikolu 153(2)(c) tal-imsemmi regolament, il-leġiżlatur tal-Unjoni ried jiżgura, permezz ta’ rekwiżit marbut mal-kontroll, b’mod demokratiku, tal-OP mill-membri tagħha, li l-funzjonament ta’ OP jitwettaq f’kundizzjonijiet li jiggarantixxu li l-kontroll tal-produtturi membri tagħha fir-rigward tad-deċiżjonijiet dwar l-attivitajiet u l-għanijiet segwiti mill-OP ikompli.
42
Din l-interpretazzjoni hija kkorroborata, it-tielet, mill-għan imfittex mir-Regolament Nru 1308/2013. Kif tfakkar fil-punt 31 ta’ din is-sentenza, il-kostituzzjoni ta’ OP hija intiża sabiex issaħħaħ il-pożizzjoni li jokkupaw il-produtturi fil-katina alimentari.
43
Issa, dan l-għan jiġi pperikolat jekk il-proċess deċiżjonali fi ħdan dawn l-OP jippermetti li jiġu pprivileġġati l-interessi tal-persuni li ma humiex il-membri tagħhom li għandhom il-kwalità ta’ produtturi. Sabiex jingħeleb tali riskju, jeħtieġ li, permezz ta’ kontroll eżerċitat, b’mod demokratiku, mill-produtturi membri, il-membri tal-OP li għandhom din il-kwalità jkollhom il-maġġoranza tal-voti fi ħdan il-korpi tal-OP u li l-membri mhux produtturi ma jkollhomx possibbiltajiet oħra sabiex jikkontrollaw id-deċiżjonijiet tagħha (ara, b’analoġija, is-sentenza tal‑15 ta’ Ġunju 1989, Stute Nahrungsmittelwerke, 77/88, EU:C:1989:249, punti 12 u 15).
44
Għalkemm ma jistax jiġi eskluż li r-rekwiżit previst fl-Artikolu 153(2)(c) tar-Regolament Nru 1308/2013 jista’ jkollu konsegwenzi fir-rigward tal-modalitajiet ta’ parteċipazzjoni ta’ dawn il-produtturi membri nnifishom, għandu jitfakkar li, fid-dawl taċ-ċirkustanzi inkwistjoni fil-kawża prinċipali, id-domandi tal-qorti tar-rinviju jirrigwardaw biss il-kundizzjonijiet li fihom huwa possibbli li jitqies li l-parteċipazzjoni ta’ membru wieħed jew iktar mhux produtturi, fid-dawl tal-modalitajiet u tal-portata ta’ tali parteċipazzjoni, tikser dan ir-rekwiżit ta’ kontroll, b’mod demokratiku, tal-OP mill-produtturi membri tagħha.
45
F’dan ir-rigward, kif indikat l-Avukata Ġenerali fil-punti 78 u 79 tal-konklużjonijiet tagħha, hija l-awtorità nazzjonali kompetenti sabiex tiddeċiedi dwar it-talba għal rikonoxximent ta’ OP li għandha teżamina kull element li jista’ jindika li l-kundizzjonijiet stabbiliti mill-Artikolu 153(2)(c) tar-Regolament Nru 1308/2013 kif ukoll dawk stabbiliti, konformement ma’ din l-aħħar dispożizzjoni, mill-atti li jirregolaw il-funzjonament tal-OP, ma humiex, fir-realtà, osservati.
46
F’dan il-kuntest, hija din l-awtorità nazzjonali, minn naħa, li għandha tidentifika, fl-atti li jirregolaw il-funzjonament tal-OP, bħall-istatuti tagħha jew ir-regoli interni tagħha, id-dispożizzjonijiet li, jekk ikun il-każ flimkien mal-leġiżlazzjoni nazzjonali applikabbli, jiggarantixxu li l-OP u d-deċiżjonijiet li hija tieħu jiġu kkontrollati, b’mod demokratiku, mill-membri produtturi. Min-naħa l-oħra, l-imsemmija awtorità nazzjonali għandha tivverifika jekk, fost iċ-ċirkustanzi ta’ fatt u ta’ liġi relatati mat-talba ta’ rikonoxximent li hija adita biha, uħud humiex ta’ natura li jwasslu għall-evitar tad-dispożizzjonijiet inkwistjoni.
47
Għalhekk, l-awtorità nazzjonali kompetenti għandha b’mod partikolari teżamina l-kontroll li persuna tista’ teżerċita, bħal konfederazzjoni sindakali, fuq ċerti membri tal-OP, produtturi jew mhux produtturi. L-eżistenza ta’ tali kontroll tista’ tirriżulta minn parteċipazzjoni ta’ din il-persuna fil-kapital azzjonarju ta’ ċerti membri tal-OP, iżda wkoll minn relazzjonijiet legali oħra, bħall-affiljazzjoni ta’ ċerti persuni ġuridiċi membri tal-OP mal-istess konfederazzjoni sindakali jew l-eżerċizzju minn ċerti persuni fiżiċi membri tal-OP ta’ responsabbiltajiet ta’ tmexxija fi ħdan l-imsemmija konfederazzjoni.
48
Jekk l-awtorità nazzjonali tikkonstata li ċerti membri ta’ OP jistgħu jiġu kkontrollati minn persuna oħra, hija wkoll l-imsemmija awtorità li għandha teżamina jekk din iċ-ċirkustanza hijiex ta’ natura li tipprekludi lill-produtturi membri tal-OP milli jikkontrollaw, b’mod demokratiku, l-organizzazzjoni tagħhom u d-deċiżjonijiet li hija tieħu.
49
F’dan ir-rigward, hija għandha teżamina, minn naħa, jekk il-kontroll, minn persuna, ta’ ċerti membri tal-OP li jifformaw il-korpi tal-OP huwiex ta’ natura li jġiegħel lil dawn tal-aħħar jikkonformaw ruħhom mad-direttivi maħruġa minn din il-persuna fi ħdan il-korpi inkwistjoni.
50
Min-naħa l-oħra, għandu jiġi ddeterminat jekk il-kontroll hekk eżerċitat minn persuna fuq ċerti membri tal-OP jippermettix lil wieħed jew iktar mill-membri mhux produtturi li jeżerċitaw influwenza determinanti fi ħdan dawn il-korpi tal-OP, b’tali mod li, minkejja l-fatt li huma ma għandhomx il-maġġoranza tal-voti, huma jkunu f’pożizzjoni li jikkontrollaw id-deċiżjonijiet meħuda minn din l-OP, u b’hekk jostakolaw il-kontroll, b’mod demokratiku, tal-imsemmija OP mill-produtturi membri tagħha.
51
Fid-dawl ta’ dak li ntqal iktar ’il fuq, ir-risposta għat-tieni domanda għandha tkun li l-Artikolu 153(2)(c) tar-Regolament Nru 1308/2013 għandu jiġi interpretat fis-sens li, sabiex jiġi ddeterminat jekk l-istatuti ta’ OP jinkludux regoli li jippermettu lill-produtturi membri tagħha jikkontrollaw, b’mod demokratiku, l-organizzazzjoni tagħhom u d-deċiżjonijiet meħuda minn din tal-aħħar, hemm lok, għall-awtorità nazzjonali responsabbli għar-rikonoxximent ta’ din l-organizzazzjoni:
–
teżamina jekk persuna tikkontrollax ċerti membri tal-OP billi tieħu inkunsiderazzjoni mhux biss il-fatt li din il-persuna għandha sehem fil-kapital azzjonarju tal-imsemmija membri, iżda wkoll meta din il-persuna għandha, magħhom, tipi oħra ta’ relazzjonijiet, bħal, fir-rigward ta’ membri mhux produtturi, l-affiljazzjoni tagħhom mal-istess konfederazzjoni sindakali jew, fir-rigward ta’ membri produtturi, l-eżerċizzju, minnhom, tar-responsabbiltajiet ta’ tmexxija fi ħdan tali konfederazzjoni;
–
wara li tkun ivverifikat li l-produtturi membri tal-OP għandhom maġġoranza tal-voti fi ħdan il-laqgħa ġenerali tal-organizzazzjoni, hija għandha teżamina wkoll jekk, fid-dawl tat-tqassim tal-voti bejn il-membri li ma humiex ikkontrollati minn persuni oħra, membru wieħed jew iktar mhux produtturi humiex, minħabba influwenza determinanti li jistgħu jeżerċitaw minħabba f’hekk, jistgħu jikkontrollaw, anki mingħajr maġġoranza, id-deċiżjonijiet meħuda mill-OP.
Fuq l‑ispejjeż
52
Peress li l-proċedura għandha, fir-rigward tal-partijiet fil-kawża prinċipali, in-natura ta’ kwistjoni mqajma quddiem il-qorti tar-rinviju, hija din il-qorti li tiddeċiedi fuq l-ispejjeż. L-ispejjeż sostnuti għas-sottomissjoni tal-osservazzjonijiet lill-Qorti tal-Ġustizzja, barra dawk tal-imsemmija partijiet, ma jistgħux jitħallsu lura.
Għal dawn il-motivi, Il-Qorti tal-Ġustizzja (Il‑Ħames Awla) taqta’ u tiddeċiedi:
1)
L-Artikolu 153(1)(b) tar-Regolament (UE) Nru 1308/2013 tal-Parlament Ewropew u tal-Kunsill tas‑17 ta’ Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007, kif emendat bir-Regolament (UE) 2017/2393 tal-Parlament Ewropew u tal-Kunsill tat‑13 ta’ Diċembru 2017,
għandu jiġi interpretat fis-sens li:
ir-rekwiżit ta’ appartenenza għal organizzazzjoni ta’ produtturi waħda jirrigwarda esklużivament il-membri tagħha li għandhom il-kwalità ta’ produtturi.
2)
L-Artikolu 153(2)(c) tar-Regolament Nru 1308/2013, kif emendat bir-Regolament 2017/2393,
għandu jiġi interpretat fis-sens li:
sabiex jiġi ddeterminat jekk l-istatuti ta’ organizzazzjoni ta’ produtturi jinkludux regoli li jippermettu lill-produtturi membri tagħha jikkontrollaw, b’mod demokratiku, l-organizzazzjoni tagħhom u d-deċiżjonijiet meħuda minn din tal-aħħar, hemm lok, għall-awtorità nazzjonali responsabbli għar-rikonoxximent ta’ din l-organizzazzjoni:
–
teżamina jekk persuna tikkontrollax ċerti membri tal-organizzazzjoni ta’ produtturi billi tieħu inkunsiderazzjoni mhux biss il-fatt li din il-persuna għandha sehem fil-kapital azzjonarju tal-imsemmija membri, iżda wkoll meta din il-persuna għandha, magħhom, tipi oħra ta’ relazzjonijiet, bħal, fir-rigward ta’ membri mhux produtturi, l-affiljazzjoni tagħhom mal-istess konfederazzjoni sindakali jew, fir-rigward ta’ membri produtturi, l-eżerċizzju, minnhom, tar-responsabbiltajiet ta’ tmexxija fi ħdan tali konfederazzjoni;
–
wara li tkun ivverifikat li l-produtturi membri tal-organizzazzjoni ta’ produtturi għandhom maġġoranza tal-voti fi ħdan il-laqgħa ġenerali tal-organizzazzjoni, hija għandha teżamina wkoll jekk, fid-dawl tat-tqassim tal-voti bejn il-membri li ma humiex ikkontrollati minn persuni oħra, membru wieħed jew iktar mhux produtturi humiex, minħabba influwenza determinanti li jistgħu jeżerċitaw minħabba f’hekk, jistgħu jikkontrollaw, anki mingħajr maġġoranza, id-deċiżjonijiet meħuda mill-organizzazzjoni ta’ produtturi.
Firem
(
*1
)	Lingwa tal-kawża: il-Franċiż.